CELEX: 32015D0279
Language: sk
Date: 2015-02-19 00:00:00
Title: Vykonávacie rozhodnutie Komisie (EÚ) 2015/279 z  19. februára 2015 o schválení solárnej strechy na nabíjanie akumulátora Asola ako inovačnej technológie na znižovanie emisií CO 2 z osobných automobilov podľa nariadenia Európskeho parlamentu a Rady (ES) č. 443/2009  Text s významom pre EHP

20.2.2015   
            
            
               SK
            
            
               Úradný vestník Európskej únie
            
            
               L 47/26
            
         VYKONÁVACIE ROZHODNUTIE KOMISIE (EÚ) 2015/279
   z 19. februára 2015
   o schválení solárnej strechy na nabíjanie akumulátora Asola ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 12 ods. 4,
   keďže:
   
               (1)
            
            
               Dodávateľ spoločnosť Asola Technologies GmbH (ďalej len „žiadateľ“) predložil 12. februára 2014 žiadosť o schválenie solárnej strechy na nabíjanie akumulátora Asola ako inovačnej technológie. Úplnosť žiadosti bola posúdená v súlade s článkom 4 vykonávacieho nariadenia Komisie (EÚ) č. 725/2011 (2). Komisia identifikovala určité relevantné informácie, ktoré sa neuvádzali v pôvodnej žiadosti, a vyzvala žiadateľa na ich doplnenie. Žiadateľ poskytol požadované informácie 28. mája 2014. Zistilo sa, že žiadosť je úplná, a obdobie, ktoré má Komisia na posúdenie žiadosti, začalo plynúť dňom nasledujúcim po dátume oficiálneho doručenia úplných informácií, t. j. 29. mája 2014.
            
         
               (2)
            
            
               Žiadosť bola posúdená v súlade s článkom 12 nariadenia (ES) č. 443/2009, s ustanoveniami vykonávacieho nariadenia (EÚ) č. 725/2011 a technickými usmerneniami k vypracovaniu žiadostí o schválenie inovačných technológií podľa nariadenia (ES) č. 443/2009 (ďalej len „technické usmernenia“) (3).
            
         
               (3)
            
            
               Žiadosť sa vzťahuje na solárnu strechu na nabíjanie akumulátora Asola. Táto solárna strecha pozostáva z fotovoltického (FV) panela, ktorý je nainštalovaný na streche vozidla. Fotovoltický panel premieňa energiu z prostredia na elektrickú energiu, ktorá sa prostredníctvom meniča napätia ukladá v akumulátore nachádzajúcom sa vo vozidle. Komisia sa domnieva, že informácie poskytnuté v žiadosti preukazujú, že podmienky a kritériá uvedené v článku 12 nariadenia (ES) č. 443/2009 a v článkoch 2 a 4 vykonávacieho nariadenia (EÚ) č. 725/2011 boli splnené.
            
         
               (4)
            
            
               Žiadateľ preukázal, že solárny strešný systém na nabíjanie akumulátora typu, ktorý sa opisuje v tejto žiadosti, sa nevyskytoval vo viac ako 3 % nových osobných automobilov zapísaných do evidencie v referenčnom roku 2009.
            
         
               (5)
            
            
               Na účely určenia úspor emisií CO2, ktoré táto inovačná technológia po namontovaní do vozidla prinesie, je potrebné definovať základné vozidlo, s ktorým by sa mala porovnať účinnosť vozidla vybaveného inovačnou technológiou, ako sa uvádza v článkoch 5 a 8 vykonávacieho nariadenia (EÚ) č. 725/2011. Komisia sa domnieva, že základným vozidlom by mal byť variant vozidla zhodný s vozidlom s ekologickou inováciou vo všetkých aspektoch s výnimkou solárnej strechy, prípadne bez doplnkového akumulátora a iných zariadení potrebných osobitne na premenu slnečnej energie na elektrickú energiu a jej uchovávanie. V prípade novej verzie vozidla s nainštalovaným strešným solárnym panelom by základným vozidlom malo byť vozidlo, v ktorom je strešný solárny panel odpojený a pri ktorom sa berie do úvahy zmena hmotnosti v dôsledku inštalácie solárnej strechy.
            
         
               (6)
            
            
               Žiadateľ predložil metodiku na overenie zníženia emisií CO2, ktorej súčasťou sú vzorce založené na technických usmerneniach týkajúcich solárnej strechy na nabíjanie akumulátora. Komisia sa domnieva, že okrem toho by bolo potrebné preukázať, do akej miery sa zlepšila celková energetická spotreba vozidla vzhľadom na jeho prepravnú funkciu v porovnaní s energiou spotrebovanou na prevádzku zariadení určených na zvýšenie pohodlia šoféra alebo pasažierov.
            
         
               (7)
            
            
               Pri určovaní úspor je tiež potrebné vziať do úvahy kapacitu jediného akumulátora nachádzajúceho sa vo vozidle alebo prítomnosť doplnkového akumulátora určeného len na uchovávanie elektrickej energie vyrábanej solárnou strechou.
            
         
               (8)
            
            
               Komisia sa domnieva, že táto skúšobná metodika poskytne overiteľné, opakovateľné a porovnateľné výsledky a že bude schopná reálne a štatisticky významne preukázať výhody inovačnej technológie v súvislosti so znižovaním emisií CO2 v súlade s článkom 6 vykonávacieho nariadenia (EÚ) č. 725/2011.
            
         
               (9)
            
            
               Na základe týchto skutočností sa Komisia domnieva, že žiadateľ uspokojivo preukázal, že zníženie emisií dosiahnuté prostredníctvom inovačnej technológie je najmenej 1 g CO2/km.
            
         
               (10)
            
            
               Keďže pri skúške na overenie emisií CO2 v rámci typového schvaľovania uvedenej v nariadení Európskeho parlamentu a Rady (ES) č. 715/2007 (4) a nariadení Komisie (ES) č. 692/2008 (5) sa neberie do úvahy prítomnosť solárnej strechy a dodatočná energia získaná prostredníctvom tejto technológie, je Komisia presvedčená, že solárna strecha na nabíjanie akumulátora Asola nie je zahrnutá do štandardného skúšobného cyklu. Komisia konštatuje, že osvedčenie o overení vypracoval nezávislý a certifikovaný orgán TÜV SÜD Auto Service GmbH a že osvedčenie potvrdzuje zistenia uvedené v žiadosti.
            
         
               (11)
            
            
               Komisia sa preto domnieva, že pokiaľ ide o schválenie uvedenej inovačnej technológie, nemali by byť vznesené žiadne námietky.
            
         
               (12)
            
            
               Vzhľadom na to, že metodika navrhnutá na stanovenie úspor emisií CO2 zo solárnej strechy Asola je vo všetkých podstatných prvkoch podobná tej, ktorú Komisia schválila vykonávacím rozhodnutím 2014/806/EÚ (6), sa Komisia domnieva, že v záujme koherentného prístupu je vhodné stanoviť, aby sa skúšobné metódy špecifikované v uvedenom rozhodnutí uplatňovali aj na solárne strechy Asola.
            
         
               (13)
            
            
               Každý výrobca, ktorý chce využiť zníženie svojich priemerných špecifických emisií CO2 tak, aby dosiahol cieľovú hodnotu špecifických emisií prostredníctvom úspor CO2 z používania inovačnej technológie schválenej týmto rozhodnutím, by sa mal v súlade s článkom 11 ods. 1 vykonávacieho nariadenia (EÚ) č. 725/2011 vo svojej žiadosti o osvedčenie o typovom schválení ES pre príslušné vozidlá odvolať na toto rozhodnutie.
            
         
               (14)
            
            
               Na účely určenia všeobecného kódu ekologickej inovácie, ktorý sa má používať v predmetnej dokumentácii typového schválenia podľa príloh I, VIII and IX k smernici 2007/46/ES, by sa mal špecifikovať individuálny kód, ktorý sa má používať pre uvedenú inovačnú technológiu schválenú týmto vykonávacím rozhodnutím.
            
         
               (15)
            
            
               Lehota na posúdenie inovačnej technológie podľa článku 10 ods. 2 vykonávacieho nariadenie (EÚ) č. 725/2011 sa skončí. Preto je vhodné, aby vykonávacie rozhodnutie nadobudlo účinnosť čo najskôr,
            
         PRIJALA TOTO ROZHODNUTIE:
   Článok 1
   1.   Solárna strecha na nabíjanie akumulátora Asola určená na používanie vo vozidlách kategórie M1 sa schvaľuje ako inovačná technológia v zmysle článku 12 nariadenia (ES) č. 443/2009.
   2.   Zníženie emisií CO2 vyplývajúce z používania solárnej strechy na nabíjanie akumulátora Asola uvedenej v odseku 1 sa určuje pomocou metodiky, ktorá je uvedená v prílohe k vykonávaciemu rozhodnutiu 2014/806/EÚ.
   3.   Individuálny kód ekologickej inovácie, ktorý sa má uvádzať v dokumentácii typového schválenia používanej v súvislosti s inovačnou technológiou schválenou týmto vykonávacím rozhodnutím, je „11“.
   Článok 2
   Toto rozhodnutie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
   
      V Bruseli 19. februára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 140, 5.6.2009, s. 1.
   
      (2)  Vykonávacie nariadenie Komisie (EÚ) č. 725/2011 z 25. júla 2011, ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 194, 26.7.2011, s. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (verzia z februára 2013).
   
      (4)  Nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 171, 29.6.2007, s. 1).
   
      (5)  Nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 199, 28.7.2008, s. 1).
   
      (6)  Vykonávacie rozhodnutie Komisie 2014/806/EÚ z 18. novembra 2014 o schválení solárnej strechy na nabíjanie akumulátora Webasto ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 332, 19.11.2014, s. 34).